fi fi fi fi fi fi fi et fi fi fi fi fi it fi fi fi fi fi et fi fi hbs_lat fi en fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en en en en en en en en en fi en fi fi zh fi fi fi et fi zh fi fi zh fi fi zh it fi fi fi zh fi fi et fi fi zh hbs_lat fi en
vuoden ohjaaja – Ortodoksisten nuorten liitto
”Hengenkantaja, jonka sisimmässä on Jumalan Henki, tarkkaa kaikkea, missä ikinä liikkuu; hän on pelkkää silmää ja hajuaistia. Kaikki hänen aistinsa ovat valppaina – niitä liikuttelee Jumalan Henki." - vanhus Porfyrios Kausokalivialainen
"Sinä näet, että kaikki luotu palvelee yhtäläisesti kaikkia: aurinko, kuu ja tähdet valaisevat kaikkia samalla tavalla." -Pyhä Tihon Sadonskilainen
"Rakkaudesta kiinni pitäminen on Jumalasta kiinni pitämistä." - Pyhä Nikolaos Kabasilas
ONL ry pyytää esityksiä vuoden 2022 kerhoksi ja ohjaajaksi, sekä hakemuksia hopeisen ansiomerkin saajiksi joko postitse tai sähköpostilla. Lisäksi otetaan esityksiä palkittavista kategoriassa Digitaalisen lapsi- ja nuorisotyön kehittäjät. Esityksiä voi tehdä 20.09.2022 saakka.
Johtokunta tekee päätökset kokouksessaan mahdollisimman pian esitysajan päätyttyä ja muistamiset voidaan jakaa esimerkiksi Kulmakivi-festareilla lokakuun alussa.
Vuoden ohjaajaksi voi esittää sellaista ohjaajaa, joka on kuluneena vuonna tai lähiaikoina osoittanut selkeää innostusta ja onnistumista ortodoksisen lapsi- ja nuorisotoiminnan toteuttamisessa. Vuoden ohjaaja voi olla myös suhteellisen kokematon, tärkeintä on mainio asenne, innostaminen, ahkeruus ja tunnollisuus. Vuoden ohjaaja -maininnasta henkilö saa kunniakirjan ja pienen rahallisen stipendin.
Vuoden kerhoksi voi olla ehdolla säännöllisesti kokoontuva ja toimiva, ortodoksiseen lapsi- ja nuorisotyöhön liittyvä kerho. Vuoden kerho -maininnasta kerho saa kunniakirjan ja pienen rahallisen stipendin.
Hopeista ansiomerkkiä voi anoa henkilölle, joka on tehnyt useita vuosia innokasta työtä ortodoksisten lasten ja nuorten parissa ja hyväksi.
“Hakemuksien perusteella liiton johtokunta valitsee ansioituneimmat henkilöt ansiomerkin saajiksi. Hopeinen ansiomerkki voidaan myöntää vähintään 5 vuotta jatkuneesta ansiokkaasta toiminnasta kirkon nuorisotyön parissa. Erityisiksi ansioiksi hopeisen ansiomerkin hakemisessa voidaan nähdä lisäksi omaa kotiseurakuntaa laajempi vaikuttamisalue tai laaja nuorisotyön kentän toimijuus.”
Hopeisen ansiomerkin saaja saa kunniakirjan, hopeisen merkin ja pienen muistamisen, esim. kukkia.
Lisäksi palkitsemisia voi ehdottaa kategoriassa Digitaalisen lapsi- ja nuorisotyön kehittäjät. Kategorian esitykset tehdään vapaamuotoisella hakemuksella. Sarjan parhaimmat palkitaan kunniakirjalla ja kannustusrahalla.
Vuoden ohjaaja 2022 -esitys (pdf)Lataa
Vuoden ohjaaja 2022 -esitys (doc)Lataa
Vuoden kerho 2022 -esitys (pdf)Lataa
Vuoden kerho 2022 -esitys (doc)Lataa
Kategoriat Ajankohtaista Avainsanat hopeinen ansiomerkki, ortodoksinen lapsityö, ortodoksinen nuorisotyö, vuoden kerho, vuoden ohjaaja
Vuoden ohjaaja löytyy Oulun seurakunnasta, vuoden kerho Joensuun seurakunnasta, hopeinen ansiomerkki myönnettiin viidelle.
Ortodoksisten nuorten liitto ONL ry palkitsee vuosittain nuorisotyön parissa ansioituneita. Vuoden kerho -tittelin lisäksi liitto myöntää anomusten perusteella ansiomerkkejä nuorisotyön parissa ahkeroineille.
Harva asia tuntuu niin hyvältä, kuin onnistunut leiripäivä.
Vuoden ohjaaja Aleksanteri Seppä
Vuoden ohjaaja iloitsee tiimihengestä
Vuoden ohjaaja 2021 -tittelin saa 21-vuotias Aleksanteri Seppä Oulun ortodoksisesta seurakunnasta. Hän on toiminut mm. Oulun ja Kajaanin ortodoksisten seurakuntien ja ONL ry:n leireillä ohjaajana sekä useita kertoja myös erilaisten ortodoksisten tietokilpailujen laatijana ja isäntänä, viimeksi Etä-Kulmakivessä.
– Aleksanteri on fiksu, positiivinen, innostava, kekseliäs ja sinnikäs eli sanalla sanoen mainio ohjaaja, kuvailee Oulun seurakunnan nuorisotyöstä vastaava pappi, isä Tuukka Rantanen.
– Hyvän ruoan lisäksi minua inspiroivat tähän työhön kanssaihmiset. Harva asia tuntuu niin hyvältä, kuin onnistunut leiripäivä. Parasta, on luotettava, vapaa ja kunnioittava työilmapiiri. Jokaisella on oma tehtävä ja fokus, ja pystymme turvaamaan toinen toisiimme, kertoo Aleksanteri itse.
– Haluan muistuttaa joustavuudesta niin leirien suunnittelussa kuin toteutuksessakin, jatkaa Aleksanteri.  – Liian tiiviit paketit voi jättää niin leiriläiset kuin ohjaajatkin uupuneiksi. Muistakaa siis levätäkin, myös lataamalla sosiaalisia akkujanne, vinkkaa Aleksanteri kaikille leirityöläisille.
– Ortodoksisessa kirkossa mielestäni on parasta vapaus, pohtii Aleksanteri. – Ketään ei painosteta tai pakoteta mihinkään. Mielestäni vapaus on tärkeä perusta sekä todellisen uskon syntyyn että sen kestävyyteen.
Vuoden kerho tavoitti koronakesinäkin
Vuoden 2021 kerhoksi johtokunta nimesi Joensuun seurakunnassa toimivan Kesäkerhon. Kerho on palvellut seurakunnan lapsiperheitä nyt kahtena ”koronakesänä” kaksi kertaa viikossa, ja on ollut suosittu. Oma ansionsa on sekin, että samalla on pystytty työllistämään 3-4 ohjaajaa.
Hopeisia ansiomerkkejä viidelle kokeneelle nuorisotyöaktiiville
Hopeisen ansiomerkin voi saada useita vuosia tai jopa vuosikymmeniä kestäneestä ja sitoutuneesta ortodoksisesta nuorisotyöpanoksesta ja liiton johtokunta myönsi tänä vuonna tämän kunnianosoituksen viidelle henkilölle. Merkin saavat Sonja Vuori (Helsingin ortodoksinen seurakunta), Emilia Kankaanpää (Kaakkois-Suomen ortodoksinen seurakunta), Hannu Oikarinen (Oulun ortodoksinen seurakunta), Jooa Sotejeff-Wilson (Jyväskylän ortodoksinen seurakunta) sekä Stina Luomi (Jyväskylän ja Tampereen ortodoksiset seurakunnat).
Sonja Vuori on asiantunteva, innostava ja uusia toimintamuotoja kokeileva ohjaaja, jolla on jo 13 vuoden kokemus kymmeniltä leireiltä sekä monista kerhoista ja tapahtumista. Sonja koetaan helposti lähestyttäväksi persoonaksi, joka on aina valmis auttamaan.
Emilia Kankaanpäällä on kahdeksan vuoden kokemus, ja häntä kehutaan esimerkilliseksi leirinohjaajaksi ja -johtajaksi, joka on erityisen huomioiva ja kaikkia tasa-arvoisesti kohteleva. Hänelle nuoret ja ohjaajat voivat puhua mistä vain ja hän on läsnäoleva ja kuunteleva.
Hannu Oikarisella on kuusi vuotta kokemusta ortodoksisesta nuorisotyöstä, hän on uskollinen ja sitoutunut ”Oulun luotto-ohjaaja”, joka on välillä tehnyt leirejä myös vapaaehtoisena. Hannu toimi myös kirkolliskokousstuerttina vuonna 2018.
Kaksi ansiomerkeistä menee tänä vuonna todella kovan luokan konkareille!
Jooa Sotejeff-Wilsonilla (os. Vuorinen) on yli 25 vuoden kokemus ortodoksisesta nuorisotyöstä, mm. liitossa, kansainvälisissä tehtävissä sekä seurakunnassa. Rauhallinen ja aina luotettava Jooa jättää seurakuntatyön kuluvan vuoden lopussa ja siirtyy uusien haasteiden pariin; toivottavasti saamme silti nähdä häntä jatkossakin nuorten tapahtumissa.
Stina Luomi (os. Ukkonen) on antanut jo noin 40 vuoden ajan monipuolista panostaan kirkolle, viimeiset kymmenkunta vuotta mm. ONL:n, Puroniemen Ystävien ja Jyväskylän seurakunnan leireillä erittäin pidettynä leiriemäntänä. Stina jaksaa raskainakin muonituspäivinä olla ystävällinen, iloinen ja leiriväkeä mahtavasti huomioonottava. Haastavatkaan erityisruokavaliot eivät tätä huippuemäntää estä ja leirin ruokapuoli on aina ravitsevaa, monipuolista ja budjettiystävällistä. Stina on äidillinen hahmo, joka opastaa kotitalousopettajan rutiinilla ohjaajia ja leiriläisiä kärsivällisesti mm. tarjoilu- ja hygienia-asioissa sekä leirikeskuksen siivoamisessa.
Toivotamme monia vuosia nyt palkituille ja kaikille nuorisotyön parissa ahkeroiville!
Kategoriat Ajankohtaista Avainsanat hopeinen ansiomerkki, nouse nuori ortodoksi, ONL ry, ortodoksinen nuorisotyö, vuoden kerho, vuoden ohjaaja
ONL ry palkitsee nuorisotyössä ansioituneita
Vuoden kerho löytyy Saimaan seurakunnasta, vuoden ohjaaja Helsingin seurakunnasta, hopeinen ansiomerkki myönnettiin viidelle.
Ortodoksisten nuorten liitto ONL ry palkitsee vuosittain nuorisotyön parissa ansioituneita. Vuoden kerho -tittelin lisäksi liitto myöntää seurakuntien tekemien anomusten perusteella ansiomerkkejä nuorisotyön parissa ahkeroineille.
Mikkelin liturgiakerhossa on nuoria ohjaajina. (Kuva: Saimaan ort. srk.)
Liiton johtokunta on valinnut vuoden 2019 kerhoksi Saimaan seurakunnassa toimivan Mikkelin lasten liturgiakerhon. Kerho pyörii nyt kolmatta vuotta ja kokoontuu kerran kuussa sunnuntaisin, liturgian alun aikana seurakuntasalilla. Mukavasti osallistujia kerännyt kerho on hyvä esimerkki siitä, kuinka vaatimattomillakin resursseilla voidaan saada paljon aikaan.
Mikkelin kerhon rikkautta ovat paikalliset ortodoksinuoret, joka ovat järjestäneet kerholaisille vaihtelevaa ohjelmaa ja opastavat lapsia myös kirkossa. Kerhon ja palveluksen jälkeen syödään yhteinen aamiainen, jossa myös vanhemmat ovat paikalla.
Osa Mikkelin kerhon vetäjistä on löytänyt tiensä myös muuhun kirkon toimintaan, mm. ponomareiksi ja leirinohjaajiksi.
– Tämä on mainiota ja monella tavoilla lapsia, nuoria ja perheitä kirkkoon sitouttavaa toimintaa, summaa ONL ry:n toiminnanjohtaja Maria Kauppila.
Vuoden 2019 ohjaaja Elias Keltanen.
Vuoden ohjaaja 2019 -tittelin saa 26-vuotias Elias Keltanen Helsingin seurakunnasta. Hän on toiminut pitkään Helsingin ortodoksisen seurakunnan leireillä mm. ryhmänohjaajana ja asiaohjaajana. Hän on suorittanut myös ONL ry:n leirinjohtajakoulutuksen.
Nöyrä, iloinen, hyväsydäminen ja kaikissa asioissa auttavainen Elias on tehnyt esimerkillisellä toiminnallaan monen lapsen ja nuoren leirikokemuksesta ikimuistoisen, todetaan päätöksen perusteluissa.
– Minua inspiroi olla esikuva ja työkaveri muille nuorille ja koen, että voin olla luonnollisesti oma itseni. Minusta on hienoa päästä toteuttamaan omaa osaamistani, kertoo Elias itse.
Hopeisia ansiomerkkejä anottiin tänä vuonna varsin monelle ansioituneelle nuorisotyöaktiiville. Johtokunta päätti myöntää tämän kunnianosoituksen nyt viidelle henkilölle.
Merkin saavat Kaisa Nykänen ja Maiju Federley (Joensuun ortodoksinen seurakunta), Maisa Kolehmainen (Jyväskylän ortodoksinen seurakunta) sekä Petri Gyllström ja Petrus Palola (Helsingin ortodoksinen seurakunta).
Kaisa Nykänen on tehnyt ansiokasta työtä partiolippukunnassa ja tuonut elävällä tavalla esiin ortodoksisia tapoja partiotoiminnassa sekä tehnyt partiota näkyväksi seurakunnassa. Kaisa on kokenut opettaja, joka on ollut myös tärkeä toimija koulun ja seurakunnan välisessä yhteistyössä. Kaisalla on myös meriittejä oppimateriaalin tuottamisessa.
Maiju Federley on ansioitunut leirinohjaajana mm. Joensuun, Taipaleen ja ONL ry:n leireillä. Hän on luonteeltaan sinnikäs, joustava ja pitkäjänteinen, hän on myös mainiota juttuseuraa. Maiju on esimerkillinen johtaja, joka keksii uutta ja kehittää itseään. Vaikka hänellä on paljon leirejä, hän muistaa leiriläiset nimeltä ja välittää jokaisesta.
Maisa Kolehmainen on Jyväskylän seurakunnan nuorisotyötoimikunnan puheenjohtaja. Hän on toiminut kymmenen vuoden ajan esimerkillisenä ja aktiivisena tapahtumavetäjänä ja leirinohjaajana mm. Kuopiossa, Jyväskylässä ja ONL ry:n leireillä. Hän on oma-aloitteinen ja kokenut ohjaaja, joka myös kouluttaa muita ja ideoi lapsi- ja nuorisotyön kehittämistä seurakunnassaan, mm. tuottaa koulutusmateriaaleja.
Petri Gyllström on toiminut leirinohjaajana jo 13 vuoden ajan. Petri on toiminut lisäksi vuosia Raamattupiirin isäntänä ja Helsingin ortodoksisen seurakunnan leirikeskuksen kirkon isännöitsijänä vuodesta 2016. Hän myös laulaa Pyhän Andreaan nuorisokuorossa.
Petrus Palola on toiminut leirinohjaajana vuodesta 2010 alkaen sekä myös nuorten piirin ohjaajana. Hän laulaa Pyhän Andreaan nuorisokuorossa ja on todella monessa mukana. Hänen ammatillinen osaamisensa on ollut ratkaisevan tärkeää erilaisissa audiovisuaalisissa hankkeissa. Petrus on mukana myös ONL ry:n toiminnassa vapaaehtoisena ja moni lapsi ja nuori katsoo häntä ylöspäin, suupielet korvissa.
Monia vuosia nyt palkituille ja kaikille nuorisotyön parissa ahkeroiville!
(teksti: Maria Hattunen ja ONL)
Kategoriat Ajankohtaista Avainsanat hopeinen ansiomerkki, ortodoksinen nuorisotyö, palkisteminen, vuoden kerho, vuoden ohjaaja
Ei tulevia tapahtumia tapahtumat.
Ortodoksisten nuorten liitto ONL ry, Kirkkokatu 18A+B17, 80100 Joensuu.
onl(a)ort.fi, puh. 050 465 8173
© 2022 Ortodoksisten nuorten liitto • Built with GeneratePress
Käytämme evästeitä ja muita vastaavia tekniikoita sivuston kävijäliikenteen tilastointiin. Valitse hyväksytkö evästeet.
This website uses cookies to improve your experience while you navigate through the website. Out of these cookies, the cookies that are categorized as necessary are stored on your browser as they are essential for the working of basic functionalities of the website. We also use third-party cookies that help us analyze and understand how you use this website. These cookies will be stored in your browser only with your consent. You also have the option to opt-out of these cookies. But opting out of some of these cookies may have an effect on your browsing experience.
Necessary cookies are absolutely essential for the website to function properly. This category only includes cookies that ensures basic functionalities and security features of the website. These cookies do not store any personal information.
Tähän luokkaan kuuluvat evästeet ja muut vastaavat tekniikat, joita käytetään sivuston kävijäliikenteen analysointiin, mainonnan kohdentamiseen tai muihin vastaaviin tarkoituksiin, jotka eivät ole sivuston toiminnalle välttämättömiä.